b"\n_START_ARTICLE_\nMoffat Tunnel\n_START_PARAGRAPH_\nMoffat Tunnel er en jernbane- og vandtunnel, der l\xc3\xb8ber gennem Continental Divide (Nordamerikas kontinentale vandskel) i det midt-nordlige Colorado i USA. Den er opkaldt efter jernbanepion\xc3\xa6ren David Moffat fra Colorado. I februar 1928 k\xc3\xb8rte det f\xc3\xb8rste tog gennem tunnelen._NEWLINE_Tunnelens \xc3\xb8stlige \xc3\xa5bning ligger vest for byen Rollinsville i Front Range-bjergk\xc3\xa6den, 80 kilometer vest for Denver. Den vestlige \xc3\xa5bning ligger t\xc3\xa6t p\xc3\xa5 skisportsomr\xc3\xa5det Winter Park Resort. Den enkeltsporede jernbanetunnel er 7,3 meter h\xc3\xb8j, 5,5 meter bred og 10 kilometer lang. Det h\xc3\xb8jeste punkt i tunnelen er 2.816 meter over havets overflade._NEWLINE_Moffat Tunnel gav omsider Denver en vestlig forbindelse gennem det kontinentale vandskel, da Cheyenne mod nord og Pueblo med syd, begge allerede havde jernbaneforbindelser til USA's vestkyst. Tunnelen f\xc3\xb8lger den plan, som Moffat havde lagt i 1902, mens han ledte efter en bedre og kortere rute fra Denver til Salt Lake City. Vandtunnelen og jernbanetunnelen l\xc3\xb8ber parallelt med hinanden; vandtunnelen transporterer en del af Denvers vandforsyning."